Il-Viċi President Eżekuttiv tal-Kummissjoni Margrethe Vestager qalet illi l-€215-il miljun fl-iskema Maltija tal-pagi se tgħin lil min iħaddem, sabiex ma jintilfux l-impjiegi Il-Kummissjoni Ewropea approvat u faħħret lill-Gvern Malti għal miżuri ekonomiċi u fiskali li wettaq biex jilqa' għall-kriżi li ġabet magħha l-pandemija Covid-19. Il-Kummissjoni Ewropea b'hekk approvat €215-il miljun f'sussidji tal-pagi sabiex jingħata appoġġ lill-kumpaniji f'setturi affetwati mill-Covid-19. Fost il-miżuri li ħabbar il-Gvern kien hemm suppliment tal-pagi ta' €800 għal eluf ta' full timers u supplimenti wkoll għal ħafna li jaħdmu part time. Il-Gvern kien ħabbar ukoll il-ħlas ta' leave tal-kwarantina, għajununa lil persuni b'diżabilità kif ukoll moratorji fuq is-self mill-banek. Il-Viċi President Eżekuttiv tal-Kummissjoni Margrethe Vestager qalet illi l-€215-il miljun fl-iskema Maltija se tgħin lil min iħaddem, sabiex ma jintilfux l-impjiegi.  "Li jkunu mħarsa l-impjiegi hija ta' importanza kbira għall-ekonomija Ewropea," kompliet tgħid Vestager. Il-Ministru għall-Ekonomija, Investiment u Negozji Żgħar Silvio Schembri qal li l-approvazzjoni tal-Kummissjoni Ewropea stess dwar il-mod kif il-Gvern Malti qed jindirizza l-impatt li ġabet magħha  l-pandemija COVID-19 hija ċertifikat ieħor għad-deċiżjonijiet ekonomiċi li rriżultaw f’surplus u żieda sinifikanti fid-dħul li jpoġġuna f’pożizzjoni tajba sabiex ngħinu lin-negozji u li jaħdmu għal rashom jiffaċċjaw din il-maltempata ekonomika bla preċedent. “Bl-inqas rata ta’ dejn fost l-istati membri Ewropej u bl-ogħla tkabbir ekonomiku jpoġġu lil Malta f’vantaġġ meta mqabbel mal-bqija tal-pajjiżi Ewropej għaliex dan jippermetti lil pajjiżna jerġa’ jibda l-attività ekonomika tiegħu minn pożizzjoni b’saħħitha”, qal il-Ministru Schembri.